### Beslutningstema

Der tages beslutning om afsættelse og frigivelse af rådighedsbeløb til finansiering af ekstern bistand til [adresse] projekt

### Historik

Kommunalbestyrelsen godkendte den 16. december 2021 udbudsprocessen for salg af grund til hotelbyggeri ved [adresse].

Kommunalbestyrelsen godkendte den 25. maj 2022 afsættelse og frigivelse af et rådighedsbeløb til ekstern rådgivning.

### Sagsfremstilling

Virkeliggørelsen af hotelprojektet ved [adresse] er en længere og kompleks proces, der er politisk behandlet ad flere omgange. Det startede op i 2018 med Udviklingsplanen for Rømø, hvorefter Mulighedsstudie for [adresse] igangsattes i 2020. Dernæst blev et areal, der i dag benyttes af campingpladsen og supermarkedet efter aftale med disse, sendt i et udbud. Kommunalbestyrelsen valgte den 23. februar 2023 at tage imod Heimathafens tilbud om køb af arealet for etablering af et hotelbyggeri.

Med Kommunalbestyrelsens godkendelse den 16. december 2021 af udbudsprocessen for salg af grunden til hotelbyggeri ved [adresse] forelagdes og godkendtes, at de efterfølgende udgifter til flytning af indgang til campingpladsen inkl. nyopførelse af reception, fælleshus, opmarchbåse på campingpladsen mv. dækkes af indtægt fra salget af hotelgrunden. Kommunalbestyrelsen har efterfølgende godkendt et rådighedsbeløb til opstart af planarbejdet og ekstern rådgivning omfattende opgaver med indgåelse af aftaler, udbud af hotelgrund samt opstart af planarbejdet.

Planarbejdet er stadig i proces. Det forventes, at forsøgsordningen for kyst- og naturturisme ansøges den 1. februar 2024 for [adresse] projektet, således der søges om at fravige statens regler for klitfredningslinjen og kystnærhedszonen. Som en del af denne ansøgning, skal der indgås en såkaldt temaplansstrategi, der redegør for kommunens prioriteringer og tiltag for området ved [adresse]. Så snart der er modtaget svar på ansøgningen kan planarbejdet afsluttes, således at plangrundlaget er godkendt ultimo 2024. Tidsplanen er derefter, at anlægsperioden sættes igang. I første omgang vil der være tale om, at arbejdet med opførelse af en ny købmandsbutik igangsættes og at de kommunale opgaver med nyopførelse af reception, fælleshus, opmarchbåse på campingpladsen samt etablering af nye parkeringspladser, adgangsvej til butikscenter mød øst mv. ligeledes igangsættes. Dette med henblik på, at påbegyndelsen af hotelbyggeri kan starte op ultimo 2025. For at kunne opstarte de kommunale anlægsarbejder ultimo 2024 er der aftalt en totalrådgiveropgave herom.

Der ansøges nu om en yderligere afsættelse og frigivelse af et rådighedsbeløb til de resterende rådgiverydelser, der omfatter afslutning af planarbejdet samt totalrådgiveropgaven i alt 2,5 mio. kr.

### Økonomi

Finanseringen sker ved salgsprovenuet fra den godkendte handel Kommunalbestyrelsen godkendte den 23. februar 2023.

### Fagchefen for Plan og Udvikling indstiller,

|  |  |
| --- | --- |
| at | der afsættes og frigives et rådighedsbeløb i 2024 på 2,5 mio. kr. til ekstern rådgivning, |
| at | finansieringen sker fra en foreløbig indtægtsbevilling på 2,5 mio. kr. fra projektudbuddet, og |
| at | indstillingen videresendes til Økonomiudvalget og Kommunalbestyrelsen. |

### Beslutning

Indstillingen anbefales, idet udvalget bemærker, at projektering af infrastrukturen kan anvendes uanset udfald af lokalplanen.